আবু সুফিয়ান কয়েকবারই তার কথার পুনরাবৃত্তি করে কোনো জবাব না পেয়ে একসময় উঠে দাঁড়ালেন এবং মাথা নিচু করে কামরা থেকে বেরিয়ে গেলেন। নিরাশা ও অপমানে তার ফর্সা চেহারা বিবর্ণতায় ছেয়ে গিয়েছিল। তিনি জীবনে কখনো এমন অপমান বোধ করেননি। রাসূলের ঘর থেকে বেরিয়ে তিনি আবার মদিনার পথে নামলেন। ভাবলেন, কী করা যায়? অন্যমনস্ক হয়ে হাঁটতে হাঁটতে এক সময় তার মনে হলো, আবু বকর রাসূলের সবচে প্রিয় দোস্ত। তাকে ধরলে কি তিনি রাসূলের মুখ খোলাতে পারবেন? আশায় বুক বেঁধে তিনি চললেন আবু বকরের কুটিরের দিকে। আবু বকরের সাথে দেখা করে তাকেও সব কথা খুলে বললেন। বললেন, ‘আবু বকর, তুমি তো আমাদেরই লোক। মুহাম্মদকে বুঝাও। আমি এ মুহূর্তে কোনো যুদ্ধবিগ্রহ চাই না।’